**Bár Községi Önkormányzat Képviselő-testülete**

13/2023.

**Jegyzőkönyv**

**Készült a Bár Községi Önkormányzat Képviselő-testülete** **2023. december 11. napján 17 órás kezdettel a Bár, Erzsébet tér 1. szám alatt közmeghallgatással egybekötött testületi ülésről.**

**Jelen vannak:**

Jásper Gábor László polgármester

Takács Nagy Ferencné alpolgármester

Tigelmann Csaba képviselő

Horváth György képviselő

Dr. Benedek Zoltán jegyző

Lakosság képviselői a mellékelt jelenléti ív szerint.

Távol:

Horváth János képviselő

Jásper Gábor László polgármester köszönti a megjelenteket, megállapítja, hogy az ülés határozatképes, mert a megválasztott 5 fő képviselő közül 4 fő az ülésen megjelent. A polgármester a köszöntőt követően előterjeszti a napirendi pontokat, melyet a testületi tagok elfogadnak.

**Napirendi pontok:**

**1.) Közmeghallgatás**

Előterjesztő: Jásper Gábor László polgármester

**2.) Falugondnok beszámolója**

Előterjesztő: Jásper Gábor László polgármester

**3.) Körzethatárok**

Előterjesztő: Jásper Gábor László polgármester

**4.) Településkép eljárás**

Előterjesztő: Jásper Gábor László polgármester

**5.) Társulási megállapodás módosítása**

Előterjesztő: Jásper Gábor László polgármester

**6.) Tehetséggondozás**

Előterjesztő: Jásper Gábor László polgármester

**7.) Belső ellenőrzés**

Előterjesztő: Jásper Gábor László polgármester

**8.) Kérelmek (zárt ülés)**

Előterjesztő: Jásper Gábor László polgármester

**9.) Személyügyi döntések (zárt ülés)**

Előterjesztő: Jásper Gábor László polgármester

**10.) Egyebek**

**NAPIRENDI PONTOK TÁRGYALÁSA**

**1. napirendi pont: Közmeghallgatás**

Jásper Gábor László köszönti a megjelent képviselő-testületi tagokat és a lakosság képviselőit és megkezdi az éves tevékenységről szóló beszámolót.

Az idei évben sor került a főút mellett csapadékelvezető árok tisztítására a Mohács felőli részén a faluban. Mindenki láthatta, hogy mekkora lezúduló esőzések voltak, az árok tele lett sárral, iszappal, ezeket ki kellett tisztítani, közel 25 m3 föld jött ki onnan.

Közel 600 m2 járdafelújítást végeztünk el a Magyar Falus pályázatnak köszönhetően.

A Wöő-ház udvarán megkezdődtek a munkálatok, itt a DRV vízcsövet cserélt ki, valamint a szintén Magyar Falus pályázaton nyert közösségi színtér kialakítása is megkezdődött, mely nagyon mutatós lesz és a környékünkön nincs is ilyen építmény.

Szeretnék köszönetet mondani Tiringer Bálintnak, Szalai Anitának, valamint Török Jánosnak, akik, mint vállalkozóak és kivitelezők, tervezők segítik a munkáinkat, rendszeresen egyeztetünk velük.

Kialakításra került az Erzsébet téren a növénysziget is, tavasszal már pompázhatnak bennük a növények.

Sajnálatos módon a bolt nem megy, egyszerűen nem tud annyi bevételt szerezni, hogy megérje üzemeltetni, hiába részesítettük támogatásban őket. A mostani tervünk az, hogy ahol a régi Pankotai bolt volt, azt felújítjuk, majd a helyiséget bérbe adjuk, hogy legyen boltunk. Ha ez sem megy akkor nem tudom, hogy még mit tehetnénk. Most az átmeneti időben a falugondnok segítségével bevásárló járatot szervezünk a lakosság érdekében, de ez csak átmeneti megoldás, jövőre megpróbáljuk megoldani ezt a gondot is.

Sajnos elkeserítő az orvosi szolgálat helyzete is, dr. Bóna Károly helyettesít, ahogy tud, de tőle sem lehet lehetetlent elvárni, ős is idős. Nincs is jelentkező a körzetre, nagyon reméljük, hogy előbb-utóbb lesz valami állami beavatkozás az ilyen helyzetek megoldására.

Felmerült idén, hogy a víziközmű-rendszerünket adjuk állami tulajdonba. Ez nekünk még nem aktuális, több környező település is még bizonytalan, nincs egységes álláspont.

Szeretném kihangsúlyozni, hogy a pályázataink mellé minden esetben önerőt is kellett biztosítanunk, anélkül nem megy. Minden lehetőséget kihasználunk, a befektetés hívei vagyunk, nem tartogatjuk a pénzt, mert mint láthatjuk egyre kevesebbet ér, ennek ellenére biztonságban van a költségvetés.

Korszerűsíteni kellett a közvilágításunkat is, ha ez nem lenne, akkor nagy bajba kerülhetnénk az energiaárak miatt.

Szeretném kiemelni a falugondnok és a fizikai állomány teljesítményét, egész évben oda tették magukat, sokat köszönhetünk nekik. Idén is sok fűnyírás volt és fakivágás.

Költségvetésünk megengedte, hogy idén is biztosítsuk a szociális támogatásokat, nagy segítség volt a kérelmezőknek.

A rendezvények vonatkozásában köszönet Balatoniné Schmidt Renátának, valamint Tigelmann Csabának.

Idén meglátogatott minket a német testvérkapcsolat is, nagyon sok szervezéssel és anyagi ráfordítással járt, de megérte, nagyon színvonalas programokat szerveztünk és elégedetten térte haza. Itt köszönetet szeretnék mondani a német önkormányzat tagjainak, hiszen sok munkájuk volt benne.

Pár szót szeretnék mondani a terveinkről, majd a falugondnok és Tigelmann Csaba beszámolója következik és a végén lehet kérdéseket feltenni, javaslatokat megfogalmazni.

Tervezünk egy kispályát a Wöő ház udvarába sportolás céljából a felső részen.

El kell bontanunk a Ligorovics féle házat, tereprendezést kell utána végrehajtanunk.

Kamerákat kell felszerelnünk.

A vízelvezetőket meg kell javítanunk, ahol még szükséges.

A glóbusz túlfolyó csövét is ki kell cserélni.

Tűzcsapok számát kell bővítenünk.

Be kell fejeznünk a közösségi színteret.

Én köszönöm szépen a figyelmet, át is adnám a szót Gaál Zoltánnak, aki megtartja beszámolóját a tevékenységéről.

Gaál Zoltán a lakosság előtt átfogó beszámolót tart a tevékenységéről a melléklet szerinti tartalommal, mely beszámolót a lakosság és a képviselő testület tagjai elfogadnak.

A falugondnokhoz kérdés nem érkezik.

A polgármester ezt követően felkéri Tigelmann Csabát, hogy tartsa meg ő is a beszámolóját az idei évi tevékenységéről.

Tigelmann Csaba kiemeli, hogy az anyai örömök elé nézett Renátát csak helyettesíti megbízási szerződés alapján a Nemzeti Művelődési Intézet által jóváhagyott módon. Kiemeli, hogy május óta látja el a feladatkört, majd ismerteti, hogy milyen rendezvények valósultak meg, illetve, hogy milyen sokan segítettek ezek megszervezésében, lebonyolításában.

Kihangsúlyozza, hogy a nyugdíjas klubok együttműködése fontos lenne, sajnálja, hogy erre nincs lehetőség az ellentétek miatt, de bízik ezek enyhülésében.

Kiemeli a szüreti fesztivál sikerét, valamint beszél a Munipolis alkalmazás bevezetéséről, mely egy új kommunikációs platform a lakosság és az önkormányzat között.

Végezetül elmondja, hogy a jövőben is szívesen vállalja a Renáta helyettesítését, ha a testület úgy dönt.

Tigelmann Csaba köszöni a figyelmet.

Jásper Gábor László felteszi a kérdést, hogy van-e valakinek kérdése, észrevétele, javaslata.

Polgár Károly: Én kérem a polgármester urat és a jegyző urat, hogy a Szabadság utca 77 szám alatti lakó ellen járjanak el, hiszen gumihulladékot tárol az udvarában és azzal is tüzel, valamint kellene a háza elé egy várakozni tilos tába, mert balesetveszélyes a nagy fehér dobozos autó parkolása miatt az útszakasz.

Jásper Gábor László: A várakozni tilos tábla miatt pont a minap írtunk levelet a közútnak.

dr. Benedek Zoltán: Ez egyik sem az Önkormányzat hatáskörébe tartozó ügy, hanem hatósági ügy. A hulladék tárolása a Hulladékgazdálkodási Osztály hatáskörébe, míg a gumival történő égetés, tüzelés a Környezetvédelmi hatóság hatáskörébe tartozik, elérhetőségüket meg tudom adni, oda lehet bejelentést tenni. A főút sem az Önkormányzathoz tartozik, viszont mint hallhattuk van már kezdeményezés a tábla kihelyezéséről, de erről sem mi döntünk.

Hováth György és Polgár Károly közözött szóváltás alakul ki a Szabadság utca 77 szám alatti lakos miatt, melyet a párhozamos beszélgetések miatt jegyzőkönyvezni, feljegyzetelni nem lehetséges.

dr. Benedek Zoltán: Ez egy közmeghallgatás, itt most az Önkormányzat tevékenységéről kell és lehet beszélni, nem pedig különböző hatósági ügyekről más ügyfelekkel szemben, erről majd közmeghallgatáson kívül, a megfelelő hatóság előtt lehet nyilatkozni, ahol az esetleges bejelentések ki lesznek vizsgálva.

Erős Istvánné: Én örülök, hogy a patak kitaszítása megtörtént, köszönet érte. Még annyit szeretnék mondani, hogy az elhagyatott házakkal valamit kellene kezdeni, mert van amelyik veszélyes.

Jásper Gábor: Ez is külön hatósági ügy, nem önkormányzati, megvizsgáljuk majd ezeket a lehetőségeket.

A fentieken kívül további hozzászólás nem érkezik, ezért a polgármester a közmeghallgatást lezárja és 10 perc szünetet rendel el a testületi ülés előtt.

**2. napirendi pont: Falugondnok beszámolója**

Jásper Gábor László: Határozat formájában el kell fogadnunk a falugondnok beszámolóját, részemről elfogadható.

Takács Nagy Ferencné: Fogadjuk el.

Jásper Gábor László: Kérem a testületi tagokat, hogy amennyiben nincs kérdés, észrevétel, úgy szavazzon.

A testület 4 igen szavazattal 0 nem ellenében a következő határozatot hozta:

**111/2023 (XII.11.) Kt. számú határozat a falugondnok beszámolójáról:**

Bár Községi Önkormányzat Képviselő-testülete arról határozott, hogy a 2023-es évről szóló falugondnoki beszámolót elfogadja.

Határidő: Azonnal

Felelős: Jásper Gábor László polgármester

**3. napirendi pont: Körzethatárok**

Jásper Gábor László: A tankerület megküldte szokásos levelét a körzethatárokkal kapcsolatban, részemről elfogadható, tartalmát ismertetem.

A testületi tagok egyetértenek.

Jásper Gábor László: Kérem a testületi tagokat, hogy amennyiben nincs kérdés, észrevétel, úgy szavazzon.

A testület 4 igen szavazattal 0 nem ellenében a következő határozatot hozta:

**112/2023 (XII.11.) Kt. számú határozat a körzethatárokról:**

Bár Községi Önkormányzat Képviselő-testülete arról határozott, hogy a Mohácsi Tankerületi Központ TK/013/00388-2/2023-as iktatószámon kelt 2024-2025-as tanévre vonatkozó felvételi körzetek tervezetét elfogadja.

Határidő: azonnal

Felelős: Jásper Gábor László polgármester

**4. napirendi pont: Településkép eljárás**

Jásper Gábor László: Tájékoztatom a testületet, hogy ismételten kérelem érkezett hozzánk a fenti tárgyban, melyeket felolvasok, illetve ismertetem Béres Gábor főépítész szakmai véleményeit.

Javaslom, hogy hogy fogadjuk el, hiszen illeszkedik a településképbe.

Tigelmann Csaba: Rendben, én elfogadom.

Jásper Gábor László: Kérem a testületet, hogy amennyiben nincs további kérdés vagy észrevétel, úgy szavazzon!

A testület 4 igen szavazattal 0 nem mellett a következő határozatot hozta

**113/2023 (XII.11.) Kt. számú határozat a 7711 Bár, Szőlőhegy 367/A hrsz.-ú épület településképi véleményezéséről:**

Bár Községi Önkormányzat Képviselő-testülete arról határozott, hogy a 7711 Bár, Szőlőhegy 367/A hrsz.-ú épület lakóházzá történő nyilvánítása a főépítész szakmai véleménye szerint illeszkedik a településképbe, ezért a képviselő-testület a rendeltetés változtatáshoz hozzájárul.

Határidő: azonnal

Felelős: Jásper Gábor László polgármester

**5. napirendi pont: Társulási Megállapodás módosítása**

Jásper Gábor László: Az MTKT részéről érkezett ismételten egy megkeresés az intézmény átalakítással kapcsolatban, én javaslom, hogy nyilatkozzunk, hogy hozzájárulunk, illetve hogy továbbra is a dunaszekcsői intézményhez kívánunk tartozni. Lényegében minket egyebekben nem érint.

Tigelmann Csaba: Rendben oké.

Jásper Gábor László: Kérem a testületet, hogy amennyiben nincs további kérdés vagy észrevétel, úgy szavazzon!

A testület 4 igen szavazattal 0 nem mellett a következő határozatot hozta

**114/2023 (XII.11.) Kt. számú határozat a társulási megállapodás módosításáról:**

Bár Községi Önkormányzat képviselő-testülete arról határozott, hogy egyetért MTKT társulási megállapodásának módosításával és nyilatkozik, hogy a dunaszekcsői intézményhez kíván tartozni a jövőben.

Határidő: azonnal

Felelős: Jásper Gábor László polgármester

**6. napirendi pont: Tehetséggondozás**

Jásper Gábor László: Lejár a korábbi határozatunknak a határideje, mely korábbi határozatot (94/2022 (XI.09.)) felolvasok. Javaslom, hogy maradjon a szövegezés is és az összeg is

Takács Nagy Ferencné: Rendben.

Jásper Gábor László: Kérem a testületet, hogy amennyiben nincs további kérdés vagy észrevétel, úgy szavazzon!

A testület 4 igen szavazattal 0 nem ellenében a következő határozatot hozta:

**115/2023 (XII.11.) Kt. számú határozat a tehetséggondozásról:**

Bár Község Önkormányzat képviselő-testülete arról határozott, hogy a tehetséggondozás elősegítése program folytatása keretében továbbra is támogatja az Önkormányzat a községben életvitelszerűen élő, általános iskolai tanulók tehetséggondozását. Azokat az általános iskolás gyerekeket, akik különféle foglalkozásokon vesznek részt (zene, sport, tánc stb.) és akik esetében a szülők hitelt érdemlően igazolják gyermekeik beíratását, tagságát, illetve az erre vonatkozó kiadásokat, kiadásaik mértékéig, de maximum havi 5.000 forint támogatásban részesíti.

Határidő: 2023. november 15-től 2024. november 15-ig

Felelős: Jásper Gábor László polgármester

**7. napirendi pont: Belső ellenőrzés**

Jásper Gábor László: Az MTKT belső ellenőre Kaposvári Andrea megküldte a jövő évi belső ellenőrzési tervet, az adókat fogják ellenőrizni. El kellene fogadnunk.

Horváth György: Rendben.

Jásper Gábor László: Kérem a testületet, hogy amennyiben nincs további kérdés vagy észrevétel, úgy szavazzon!

A testület 4 igen szavazattal 0 nem mellett a következő határozatot hozta

**116/2023 (XII.11.) Kt. számú határozat a 2024. évi belső ellenőrzési tervről:**

Bár Községi Önkormányzat Képviselő-testülete arról határozott, hogy az MTKT 2024. évre vonatkozó belső ellenőrzési tervét elfogadja.

Határidő: azonnal

Felelős: Jásper Gábor László polgármester

**8. Napirendi pont: Kérelmek (zárt ülés)**

**9. napirendi pont: Személyügyi döntések (zárt ülés)**

Több kérdés, hozzászólás nem volt, a polgármester az ülést berekesztette.

**Kmf.**

**Jásper Gábor László dr. Benedek Zoltán**

**polgármester jegyző**